CELEX: 32017D1768
Language: bg
Date: 2017-09-25 00:00:00
Title: Решение за изпълнение (ЕС) 2017/1768 на Съвета от 25 септември 2017 година за даване на разрешение на Република Хърватия да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност

28.9.2017   
            
            
               BG
            
            
               Официален вестник на Европейския съюз
            
            
               L 250/71
            
         РЕШЕНИЕ ЗА ИЗПЪЛНЕНИЕ (ЕС) 2017/1768 НА СЪВЕТА
   от 25 септември 2017 година
   за даване на разрешение на Република Хърватия да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               Съгласно член 287, точка 19 от Директива 2006/112/ЕО Хърватия може да освободи от данък добавена стойност (ДДС) данъчно задължените лица, чийто годишен оборот е не по-висок от равностойността в национална валута на 35 000 EUR по обменния курс в деня на присъединяването на страната.
            
         
               (2)
            
            
               С писмо, заведено в Комисията на 20 декември 2016 г., Хърватия поиска разрешение да въведе, считано от 1 януари 2018 г., специална мярка за дерогация от член 287 от Директива 2006/112/ЕО (наричана по-долу „специалната мярка“), с която да се разреши на Хърватия да освободи от ДДС данъчно задължените лица, чийто годишен оборот е не по-висок от равностойността в националната ѝ валута на 45 000 EUR.
            
         
               (3)
            
            
               По-високият праг за прилагане на специалния режим за малките предприятия е мярка за опростяване, тъй като може значително да намали свързаните с ДДС задължения на малките предприятия.
            
         
               (4)
            
            
               В съответствие с член 395, параграф 2, втора алинея от Директива 2006/112/ЕО с писмо от 13 март 2017 г. Комисията уведоми останалите държави членки за отправеното от Хърватия искане. С писмо от 14 март 2017 г. Комисията уведоми Хърватия, че разполага с цялата необходима информация, за да разгледа искането.
            
         
               (5)
            
            
               От информацията, предоставена от Хърватия, следва, че около 9 000 данъчно задължени лица биха могли да се възползват от специалната мярка, за да намалят своите задължения по ДДС, предвидени в дял XI, глава 2 от Директива 2006/112/ЕО. Това също така ще намали тежестта за данъчната администрация и ще опрости събирането на данъка.
            
         
               (6)
            
            
               Като се има предвид, че специалната мярка ще доведе до намаляване на свързаните с ДДС задължения за малките предприятия, на Хърватия следва да се разреши да я прилага за ограничен срок. Данъчно задължените лица следва да продължат да имат възможност да изберат да прилагат общия режим на ДДС.
            
         
               (7)
            
            
               Тъй като членове 281—294 от Директива 2006/112/ЕО, уреждащи специалния режим за малките предприятия, са предмет на преглед, е възможно директива за изменение на посочените разпоредби да влезе в сила преди изтичането на срока на валидност на дерогацията.
            
         
               (8)
            
            
               По предоставена от Хърватия информация увеличеният праг ще има незначително въздействие върху общия размер на данъчните приходи, събирани на етапа на крайното потребление.
            
         
               (9)
            
            
               Дерогацията няма да има отражение върху собствените ресурси на Съюза, набирани от данъка върху ДДС, тъй като Хърватия ще изчисли компенсация в съответствие с член 6 от Регламент (ЕИО, Евратом) № 1553/89 на Съвета (2),
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 287, точка 19 от Директива 2006/112/ЕО на Хърватия се разрешава да освободи от ДДС данъчно задължените лица, чийто годишен оборот е не по-висок от равностойността в национална валута на 45 000 EUR по обменния курс в деня на присъединяването на Хърватия.
   Член 2
   Настоящото решение поражда действие в деня на нотифицирането му.
   Настоящото решение се прилага от 1 януари 2018 г. до настъпването на по-ранната от следните две дати: 31 декември 2020 г. или датата на влизане в сила на директива за изменение на членове 281—294 от Директива 2006/112/ЕО.
   Член 3
   Адресат на настоящото решение е Република Хърватия.
   
      Съставено в Брюксел на 25 септември 2017 година.
      
         
            За Съвета
         
         
            Председател
         
         M. MAASIKAS
      
   
   
      (1)  ОВ L 347, 11.12.2006 г., стр. 1.
   
      (2)  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).